CELEX: 32016D0547
Language: bg
Date: 2016-04-07 00:00:00
Title: Решение (ЕС) 2016/547 на Комисията от 7 април 2016 година за одобряване, от името на Европейския съюз, на изменението на протокола между Европейския съюз и Кралство Мароко за определяне на възможностите за риболов и на финансовото участие, предвидени в Споразумението за партньорство в областта на рибарството между Европейската общност и Кралство Мароко

8.4.2016   
            
            
               BG
            
            
               Официален вестник на Европейския съюз
            
            
               L 94/14
            
         РЕШЕНИЕ (ЕС) 2016/547 НА КОМИСИЯТА
   от 7 април 2016 година
   за одобряване, от името на Европейския съюз, на изменението на протокола между Европейския съюз и Кралство Мароко за определяне на възможностите за риболов и на финансовото участие, предвидени в Споразумението за партньорство в областта на рибарството между Европейската общност и Кралство Мароко
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Решение 2013/785/ЕС на Съвета от 16 декември 2013 г. относно сключването, от името на Европейския съюз, на протокола между Европейския съюз и Кралство Мароко за определяне на възможностите за риболов и на финансовото участие, предвидени в Споразумението за партньорство в областта на рибарството между Европейския съюз и Кралство Мароко (1), и по-специално член 3 от него,
   като има предвид, че:
   
               (1)
            
            
               С член 10 от Споразумението за партньорство в областта на рибарството между Европейската общност и Кралство Мароко (2) (наричано по-долу „споразумението“), одобрено с Регламент (ЕО) № 764/2006 на Съвета (3), се създава съвместен комитет, натоварен с контрола по прилагането на споразумението, и по-специално с мониторинга на неговото изпълнение, тълкуване и правилно функциониране. С член 5 от протокола между Европейския съюз и Кралство Мароко за определяне на възможностите за риболов и на финансовото участие, предвидени в Споразумението за партньорство в областта на рибарството между Европейския съюз и Кралство Мароко (наричан по-долу „протоколът“), одобрен с Решение 2013/785/ЕС, на съвместния комитет се разрешава да приема изменения на протокола.
            
         
               (2)
            
            
               Предвидено бе съвместният комитет да се срещне на заседание в Брюксел в периода от 14 до 16 октомври 2015 г., за да приеме изменението на някои технически мерки, необходими за прилагането на протокола, а именно относно преразпределянето на броя и тонажа на корабите с парагади, разрешени в категория „Дънен риболов“, след като е установено, че е налице непълно използване на тази подкатегория, както и относно състава на улова в категорията „Промишлен пелагичен риболов“, за да се позволи продължаването на текущите риболовни дейности в тази категория.
            
         
               (3)
            
            
               Комисията е предала на Съвета, преди посоченото заседание на съвместния комитет, подготвителен документ, в който са изложени елементите на предвидената позиция на Съюза.
            
         
               (4)
            
            
               Предвидената позиция на Съюза бе одобрена от Съвета в съответствие с точка 3 от приложението към Решение 2013/785/ЕС.
            
         
               (5)
            
            
               Мерките относно преразпределянето на броя и тонажа на корабите с парагади бяха вписани в протокола от посоченото заседание на съвместния комитет, а тези относно състава на улова в категорията „Промишлен пелагичен риболов“ бяха потвърдени с писмо № 510/11 от 13 ноември 2015 г. от Министерството на земеделието и риболова на Мароко.
            
         
               (6)
            
            
               Увеличаването на процента на улова от групата на сардините е компенсирано със съответно намаляване на процента на улова от групата на видовете сафрид/скумрия/хамсия, а процентът на прилова остава непроменен.
            
         
               (7)
            
            
               Посочените изменения следва да се одобрят от името на Европейския съюз.
            
         
               (8)
            
            
               Необходимо е да се предвиди приложимост с обратна сила, считано от 13 ноември 2015 г.,
            
         ПРИЕ НАСТОЯЩОТО РЕШЕНИЕ:
   Член 1
   Измененията на техническите фишове № 4 и 6 от протокола между Европейския съюз и Кралство Мароко за определяне на възможностите за риболов и на финансовото участие, предвидени в Споразумението за партньорство в областта на рибарството между Европейската общност и Кралство Мароко, приети от съвместния комитет, създаден с член 10 от посоченото споразумение, и вписани в извадката от протокола и извадката от писмо № 510/11, които фигурират в приложения I и II към настоящото решение, се приемат от името на Съюза.
   Член 2
   Настоящото решение влиза в сила в деня на публикуването му в Официален вестник на Европейския съюз.
   
   Прилага се от 13 ноември 2015 г.
   
      Съставено в Брюксел на 7 април 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 349, 21.12.2013 г., стр. 1.
   
      (2)  ОВ L 141, 29.5.2006 г., стр. 4.
   
      (3)  Регламент (ЕО) № 764/2006 на Съвета от 22 май 2006 г. относно сключване на Споразумението за партньорство между Европейската общност и Кралство Мароко (ОВ L 141, 29.5.2006 г., стр. 1).
   
      ПРИЛОЖЕНИЕ I
      
         Извадка от протокола от събранието на съвместния комитет, създаден със Споразумението за партньорство между Европейската общност и Кралство Мароко, проведено на 14 — 16 октомври 2015 г.
      
      След като бе установено, че е налице непълно използване на подкатегорията на корабите с парагади и вследствие на отправена от Европейския съюз молба за преразглеждане на разрешения тонаж, Мароко предлага преразпределяне на броя и тонажа на разрешените кораби при спазване на тавана за цялостния капацитет на сегмента на корабите с парагади от категория 4, както следва: 5 кораба с парагади с тонаж по-малък или равен на 150 бруто тона и 4 кораба с парагади с тонаж по-малък или равен на 200 бруто тона. Мароко ще продължи да анализира тази молба в рамките на определения таван за цялостен капацитет, като проучва заявленията за лицензии на кораби, чийто тонаж надхвърля 200 бруто тона.
   
   
      ПРИЛОЖЕНИЕ II
      
         Извадка от писмо № 510/11 от 13 ноември 2015 г. от Министерството на земеделието и риболова на Мароко
      
      Имам честта да Ви уведомя, че в съответствие с молбата, отправена по време на проведеното в Брюксел от 14 до 16 октомври 2015 г. второ заседание на съвместния комитет, във връзка с прегледа на някои технически правила за управление на дребните пелагични видове от категория 6, научното становище на Националния институт за научни изследвания в областта на рибарството на Мароко (INRH) препоръчва процентът на улова от групата на сардините да се увеличи на 37 % от предоставената квота и да се запази на това равнище, за да се предотврати свръхексплоатация на запасите.